钦定古今图书集成/方舆汇编/边裔典/第046卷 > 宋
## 钦定古今图书集成/方舆汇编/边裔典/第046卷 > 宋

### 武帝永初三年四月封氐仇池公杨盛为武都王

按《宋书武帝本纪》云云。　按《氐本传》，“高祖践阼，进盛
车骑大将军，加侍中。永初三年，改封武都王，以长子
元为武都王世子，加号前将军”，难当为冠军将军，抚
为安南将军。

### 文帝元嘉二年氐杨盛卒以其子杨元为北秦州刺史元犹奉义熙之号

按《宋书武帝本纪》，元嘉二年十一月，以前将军杨元
为征西将军、北秦州刺史。按《氐本传》，“盛嗣位三十
年，太祖元嘉二年六月卒，时年六十二，私谥曰惠文
王。元字黄眉，自号使持节都督陇右诸军事、征西大
将军、开府仪同三司、平羌校尉、秦州刺史、武都王。”虽
为蕃臣，犹奉义熙之号，善待士，为流旧所怀。

元嘉三年，以杨元为使持节征西将军、平羌校尉秦
州刺史、武都王。

按《宋书文帝本纪》，不载。　按《氐本传》，安南将军抚，有
文武智略，元不能容。三年，因其子杀人，并诛之。即以
元为使持节、征西将军、平羌校尉、北秦州刺史、武都
王。改义熙，奉元嘉正朔。初，盛谓元：“吾年老，当为晋臣，
汝善事宋帝。故元奉焉。”追赠盛骠骑大将军，馀如故。
元嘉六年，以杨难当为冠军将军、秦州刺史、武都王。
按《宋书文帝本纪》不载。　按《氐本传》，“六年六月，元卒，
私谥曰孝昭王。弟难当废元子保宗一名羌奴，而自
立，号使持节都督雍凉诸军事、秦州刺史、平羌校尉、
武都王。太祖以为冠军将军秦州刺史、武都王。”
元嘉九年，进难当以征西将军持节都督校尉之号。
按《宋书文帝本纪》，“元嘉九年六月，北秦州刺史”氐难
当加号征西将军。按《氐本传》，九年进征西将军，加
持节都督校尉之号。难当拜保宗为镇南将军，镇宕
昌，以次子顺为镇东将军、秦州刺史，守上邽。保宗谋
袭难当，事泄，收系之。先是，四方流民有许穆之、郝恢
之二人投难当，并改姓为司马。穆之自云名飞龙，恢
之自云名康之，云是晋室近戚。康之寻为人所杀。
元嘉十年。氐难当寇汉川。据有梁州。

按《宋书文帝本纪》，“元嘉十年冬十一月，氐杨难当寇
汉川。丁未，梁州刺史甄法謢弃城走，难当据有梁州。”
按氐本传，“十年，杨难当以益州刺史刘道济失蜀
土人情，以兵力资飞龙，使入蜀为寇，道济击斩之。时
梁州刺史甄法护，刑法不理，太祖遣刺史萧思话代
任，难当因思话未至法护将军下，举兵袭梁州，破白
马”，获晋昌太守张范。法护遣参军鲁安期、沈法慧等
拒之，并各奔退。难当又遣建忠将军赵进攻葭萌，获
晋寿太守范延朗。其年十一月，法护委镇奔洋川，难
当遂有汉中之地。以氐苻粟持为梁州刺史，又以其
凶悍，杀之，以司马赵温代为梁州。

元嘉十一年，“萧思话破氐杨难当，汉中平。”

按《宋书文帝本纪》，元嘉十一年四月，梁、秦二州刺史
萧思话破氐杨难当按《氐本传》：十一年正月，思话
使司马萧讳先驱进讨，所向克捷，遂平梁州。事在《思
话传》。四月，难当遣使奉表谢罪曰：“臣闻生成之德，含
气同系，而荣悴殊途，遭遇异兆。至于恩降自然，诚无
答谢。夫以狂圣道隔，犹存克念之诚，况君亲莫二，不
期自感者哉！每思自竭，奉遵光训，丹诚未谅，大谤已
臻。梁州刺史甄法护诬臣遣司马飞龙扰乱西蜀，诸
所谮引，言非一事，长涂万里，无路自明，风尘之声，日
有滋甚。与其逆生，宁就清灭。”文武同愤，制不自由。遣
参军姚道贤赍书诣梁州刺史萧思话，寻续又遣诣
台归罪。道贤至西城，为守兵所杀，行李蔽拥，日月莫
照，法护恇扰，望风奔逃。臣即回军，秋毫无犯，权留少
守，以俟会通。其后数旬，官军寻至，守兵单弱，惧不自免，续遣轻兵，共相迎接。值秦流民怀土及本，行将既
旋，不容禁制，由臣约防无素，以致斯“臣本历代守
蕃，世荷殊宠，王化始基，顺天委命，要名期义，不在今
日，岂可假托妖妄，毁败成功。如此之形，灼然易见。仰
恃圣明，必垂鉴察。但臣微心不达，迹违忠顺，至乃声
闻朝廷，劳烦师旅，负辱之深，罪当诛责，远隔遐荒，告
谢无地。谨遣兼长史齐亮听命有司，并奉送所授《第
十一符策》，伏待天旨。”太祖以其边裔，下诏曰：“杨难当
表如此，悔谢前愆，可特恕宥，并特还章节。”按《萧思
话传》，思话为青州刺史，虏大至，乃弃镇奔平昌，被系
九年，仇池大饥，益、梁州丰稔。梁州刺史甄法护在任
失和，氐帅杨难当因此寇汉中，乃自徒中起思话督
梁、南秦二州诸军事、横野将军、梁南秦二州刺史。既
行，闻法护已委镇北奔西城。遣司马建威将军南汉
中太守萧讳五百人前进，又遣西戎长史萧汪之系
之。讳缘路收合士众，得精兵千人。十年正月，进据磝
头、难当，焚掠汉中，引众西还，留其辅国将军、梁秦二
州刺史赵温守梁州，魏兴太守薛健据黄金。讳进屯
磝头，遣阴平太守萧坦赴黄金，薛健副姜宝据铁城。
铁城与黄金相对，去一里，斫树塞道。坦进攻二戍，拔
之。二月，赵温又率薛健及其宁朔将军冯翼、太守蒲
早子来攻坦营。坦奋击，大破之，坦被创，贼退保西水。
讳司马锡文祖进据黄金，萧汪之步骑五百，相继而
至。平西将军临川王义庆遣龙骧将军裴方明三千
人赴讳等，进黄金，早子、健等退保下桃。思话先遣行
参军王灵济率偏军出洋川，因向南城。伪陵江将军
赵英坚守险，灵济击破之，生禽英。南城空虚，因资无
所，复引军还，与讳合。三月，讳率众军进据峨公固，难
当遣其子和率赵温、蒲蚤子及左卫将军吕平、宁朔
将军司马飞龙步骑万馀，跨汉津，结砦其间，立浮桥，
悉力攻讳。合围数十重，短兵接战，弓矢无复用，贼悉
衣犀革，戈矛所不能加。讳乃截槊长数尺，以大斧椎
之，一槊辄贯十馀贼，贼不能当，因大败，烧砦奔走，退
据大桃。闰月，讳及方明台军至，龙骧将军杨平兴、幢
主殿中将军梁坦直入角弩追之，贼又败走，杀伤虏
获甚多。汉中平，悉收没地，置戍葭萌水。先是，桓元篡
晋，以桓布为梁州，布败走，氐杨盛据有汉中，刺史范
元之、傅歆悉治魏兴，唯得魏兴、上庸、新城三郡。其后
索邈为刺史，氐乃治南城，为贼所焚，烧不可固。即思
话迁镇南城，加节，进号宁朔将军。征讳为太子屯骑
校尉。法护，中山无极人，过江寓居南郡。弟法崇，元嘉
十年，自少府为益州刺史。法护委镇之罪，统府所收，
于狱赐死。太祖以法崇受任一方，令狱官言法护病
卒，太祖使思话上《平定汉中本末》，下之史官。

元嘉十二年，氐杨保宗奔魏。

按《宋书文帝本纪》，不载。　按氐本传，十二年，“难当释
保宗，遣镇童亭。保宗奔索虏主拓跋焘以为都督陇
西诸军事、征西大将军、开府仪同三司、平羌校尉、南
秦王。遣袭上邽，难当子顺失守，退以为雍州刺史，守
下辩。”

元嘉十三年，氐难当自立为大秦王，犹奉贡献
按《宋书文帝本纪》，不载。　按《氐本传》，“十三年三月，难
当自立为大秦王，号年曰建义，立妻为王后，世子为
太子，置百官，具拟天朝。然犹奉朝廷，贡献不绝。
元嘉十七年，氐国大旱，多灾异，降大秦王复为武都
王。”

按《宋书文帝本纪》不载。　《按氐本传》云云。

元嘉十八年“十一月。氐杨难当寇汉川。十二月遣龙
骧将军裴方明与梁秦二州刺史刘道真讨之
按《宋书文帝本纪》”云云。　按氐本传。“十八年十月倾
国南寇。规有蜀土。虑汉中军出。遣建忠将军苻冲出
东洛以防之。梁州刺史刘道真击斩冲。十一月难当
克葭萌。获晋寿太守申坦。遂围涪城。巴西太守刘道
银婴城”固守，难当；攻之十馀日，不克，乃还。

元嘉十九年，“破氐杨难当，仇池平。”

按《宋书文帝本纪》，元嘉十九年五月，梁、秦二州刺史
刘道真、龙骧将军裴方明破氐杨难当，仇池平。按
《氐本传》，“十九年正月，太祖遣龙骧将军裴方明、太子
左积弩将军刘康祖、后军参军梁坦甲士三千人，又
发荆雍二州兵讨难当，受刘道真节度。五月，方明等
至汉中，长驱而进。道真到武兴，攻伪建忠将军苻隆，
克”之。安西参军韦俊、建武将军姜道盛别向下辩。道
真又遣司马夏侯穆季西取白水，难当子雍州刺史
顺、建忠将军杨亮拒之，并望风奔走。闰月，方明至兰
皋，难当镇北将军苻义德、建节将军苻弘祖万馀人
列阵拒战。方明击破之，斩弘祖，杀二千馀人，义德遁
去。天水任愈之率部曲归顺难当世子抚军大将军
和据修城，方明又遣军率愈之攻和，大破之。于是难
当将妻子奔索虏，死于虏中。安西参军鲁尚期追难
当出寒峡，生擒建节将军杨保炽、安昌侯杨虎头。初，
难当遣第二子虎为镇南将军、益州刺史，守阴平，闻父走，逃还，至下辩，方明使子肃之要之，生禽虎，传送
京师，斩于建康市。仇池平。以辅国司马胡崇之为龙
骧将军、《秦州》刺史、平羌校尉，守仇池。

按《南齐书氐本传》：“氐杨氏与苻氏同出略阳，汉世居
仇池，地号百顷。建安中有百顷氐王是也。晋世有杨
茂。”后转强盛，事见《前史》。仇池四方壁立，自然有楼
橹却敌状，高并数丈，有二十二道可攀缘而升，东西
二门，盘道可七里，上有冈阜泉源。氐于上平地立宫
室果园仓库，无贵贱皆为板屋土墙，所治处名“洛谷。”
宋元嘉十九年，龙骧将军裴方明等伐氐，克仇池，后
为魏虏所攻，失地。

元嘉二十年，苻达、任朏等立氐杨文德为主，文德自
号为“仇池公”，遣使奉表，诏以为都督秦雍二州诸军
事，封武都王。

按《宋书文帝本纪》，“元嘉二十年二月，仇池为索虏所
破。七月，以杨文德为征西将军、北秦州刺史，封武都
王。”按氐本传，“索虏拓跋焘遣安西大将军吐奚弼、
平北将军拓跋齐等二万人邀崇之。二十年二月，崇
之至浊水，去仇池八十里，遇战败，奔还汉中。三月，前
镇东司马苻达、征西从事中郎任胐等举义，立保宗
弟”文德为主。拓跋齐闻兵起，遁走，达追击，斩齐，因据
白崖，分平诸戍。文德自号使持节、都督秦河凉三州
诸军事、征西大将军、秦河凉三州牧、平羌校尉、仇池
公，遣露板驰告朝廷。太祖诏曰：“近者校尉仇池公表
虏纵逸，寇窃仇池，将士挫伤，民萌涂炭，眷言西顾，矜
慨在怀。杨文德世笃忠顺，诚感家国，纠率义徒，奄殄
凶丑，锋旗所向，歼溃无遗，氛祲澄清，蕃境宁一。念功
惟事，良有欣嘉，便可遣使慰劳，宣示朝旨，并敕梁州
刺史申坦随宜应援。”又诏曰：“显禄勋效，盖惟国典，施
赏务速，无或逾时。杨文德志气果到，文武兼全，乘机
潜奋，殊功仍集，告捷归诚，献俘万里，朝无暂土，树难
自肃，休烈昭著，朕甚嘉焉。杨氏世祖西劳，方忠累叶，
宜绍先绪，膺受宠荣。可使持节、散骑常侍、都督北秦
雍二州诸军事、征西大将军、平羌校尉、北秦州刺史，
封武都王。”任胐祖父岐，伯父祚，父综，并仕杨氏，为谘
议从事中郎。胐有志干文德，以为左司马。

按《南齐书氐本传》：“氐王杨难当从兄子文德聚众茄
芦，宋世加以爵位。”

元嘉二十五年氐杨文德为魏所败奔汉中诏削其
爵土。

按《宋书文帝本纪》，不载。　按氐本传，“文德既受朝命，
进戍茄芦城。二十五年，为索虏所攻，奔于汉中。时世
祖镇襄阳，执文德归之于京师，以失守免官，削爵土。
元嘉二十七年，起杨文德为辅国将军。南郡王义宣
反，文德见杀。追赠征虏将军，秦州刺史。”

按《宋书文帝本纪》不载。　按《氐本传》，“二十七年，王师
北讨，起文德为辅国将军，率军自汉中西入，摇动汧、
陇。文德宗人杨高率阴平、平武群氐，据唐鲁桥以距
文德。文德水陆俱攻，大破之，众并奔散。高遁走奔羌，
文德追之至黎卭岭，高单身投羌仇阿弱家，追斩之，
阴平、平武悉平。又遣文德伐啖提氐，不克，梁州刺史
刘”秀之执送荆州，使文德从祖兄头戍茄芦。荆州刺
史南郡王义宣反，文德不同，见杀。世祖追赠征虏将
军、秦州刺史。

### 孝武帝孝建二年刺史王谟上表应正氐王号位

按《宋书孝武帝本纪》，不载。　按氐本传，孝建二年，以
保宗子元和为征虏将军，以头为辅国将军。元和继
杨氏正统。群氐欲相宗推，年少才弱，不能绥御，所部
头母妻子弟并为索虏所执。头至诚奉顺，无所顾怀。
朝廷既不正元和号位，部洛未有定主。雍州刺史王
谟上表曰：“被敕令臣遣使与杨元和、杨头相闻，并致
信”饷，即遣中军行参军吕智宗赍书并信等，亦自遣
使随智宗及头语。“智宗顷破家为国，母妻子弟并坠
没虏中，不顾孝道，陈力边捍，竭忠尽诚，未为朝廷所
识。若以元和承统，宜授王爵；若以其年小，未堪大任，
则应别有所委。顷来公私纷纭，华戎交构，皆此之由。
臣伏《寻头》元嘉以来，实有忠诚于国，弃亲遗爱，诚在
可嘉。氐、羌负远，又与虏咫尺，急之则反，缓之则怨，观
头使人，言语不敢便望。仇池公所希，政在西秦州假
节而已。如臣愚见，蕃捍汉川，使无虏患，头实有力，四
千户荒州，殆不足吝。元和小弱，若未可专委，复数年
之后，必堪嗣业，用之不难。若才用不称，则应归头；若
茄芦不守，汉川亦无立理。”上不许。其后立元和为武
都王，治白水，不能自立，复走奔索虏。

### 明帝太始二年以氐僧嗣为冠军将军北秦州刺史武都王

按《宋书明帝本纪》，太始二年七月，以仇池太守杨僧
嗣为北秦州刺史、武都王。　按《氐本传》，元和奔索虏，
从弟僧嗣复自立，还戍茄芦，以为宁朔将军、仇池太
守。太宗太始二年，诏曰：“僧嗣远守西疆，世笃忠款，宜
加旌显，以甄义概。可冠军将军、北秦州刺史、武都王太守如故。”

太始三年加氐僧嗣持节都督征西将军。

按《宋书明帝本纪》，“太始三年四月，冠军将军、北秦州
刺史杨僧嗣进号征西将军。”按《氐本传》，“三年加持
节都督北秦雍二州诸军事，进号征西将军，校尉、刺
史如故。”

### 泰豫元年氐僧嗣卒从弟文度复自立以为龙骧将军略阳太守封武都王又改龙骧为宁朔将军

按《宋书明帝本纪》不载。　《按氐本传》云云。

### 后废帝元徽四年以氐杨文度为北秦州刺史

按《宋书后废帝本纪》，“元徽四年五月，以宁朔将军武
都王杨文度为北秦州刺史。”　按《氐本传》：“后废帝元
徽四年，加督北秦州诸军事、平羌校尉、北秦州刺史，
将军如故。”

### 顺帝昇明元年以氐杨文度为征西将军又以文弘袭封武都王

按《宋书顺帝本纪》，昇明元年十二月，宁朔将军、北秦
州刺史武都王杨文度进号征西将军。　按《氐本传》，
文度遣弟龙骧将军文弘伐仇池，破戍兵于兰皋。顺
帝昇明元年诏曰：“茂赏有章，实昭国度，畴庸斯炳，载
宣史册。督北秦州诸军事、宁朔将军、平羌校尉、北秦
州刺史、武都王文度，门乘辉宠，世荣边邑，忠果既亮，
才劲兼彰。龙骧将军杨文弘，肃协成规，躬提桴鼓，申
棱百顷，席卷兰皋。功烈之美，并足嘉叹，宜膺爵授，以
酬勋绪。文度可使持节、都督北秦雍二州诸军事、征
西将军、刺史、校尉悉如故；文弘，辅国将军、略阳太守。”
其年，虏破茄芦，文度见杀。追赠本官，加散骑常侍。以
文弘督北秦州诸军事、平羌校尉、北秦“州刺史，袭封
《武都王》”，将军如故。退治武兴。

昇明二年六月以辅国将军杨文弘为北秦州刺史
武都王。

按：《宋书顺帝本纪》云云。